《荆州新秋寺居写怀诗五首上南平王》
唐代·齐己

竹如翡翠侵帘影，苔学琉璃布地纹。高卧更无如此乐，

远游何必爱他云。闲听谢脁吟为政，静看萧何坐致君。

只恐老身衰朽速，他年不得颂鸿勋。

井梧黄落暮蝉清，久驻金台但暗惊。事佛未怜诸弟子，

谈空争动上公卿。合归鸟外藏幽迹，敢向人前认好名。

满印白檀灯一盏，可能酬谢得聪明。

金汤里面境何求，宝殿东边院最幽。栽种已添新竹影，

画图兼列远山秋。形容岂合亲公子，章句争堪狎士流。

虚负岷峨老僧约，年年雪水下汀洲。

汉江西岸蜀江东，六稔安禅教化中。托迹幸将王粲别，

归心宁与子山同。尊罍岂识曹参酒，宾客还亲宋玉风。

又见去年三五夕，一轮寒魄破烟空。

石龛闲锁旧居峰，何事膺门岁月重。五七诗中叨见遇，

三千客外许疏慵。迎凉蟋蟀喧闲思，积雨莓苔没屐踪。

会待英雄启金口，却教担锡入云松。

作者简介：齐己（863年—937年）出家前俗名胡德生，晚年自号衡岳沙门，湖南长沙宁乡县祖塔乡人，唐朝晚期著名诗僧。